|  |  |
| --- | --- |
| Формуляр за частична предварителна оценка на въздействието\*  (Приложете към формуляра допълнителна информация/документи) | |
| **Институция: Министерство на земеделието, храните и горите**  **Изпълнителна агенция по горите** | **Нормативен акт: Закон за изменение и допълнение на Закона за лова и опазване на дивеча** |
| **За включване в законодателната/**  **оперативната програма на Министерския съвет за периода:**  **1 юли – 31 декември 2020 г.** | **Дата: 04.09.2020 г.** |
| **Контакт за въпроси:**  **Фатме Демирова – началник на отдел „Правни дейности“, дирекция „Правно-административни дейности“**  **Изпълнителна агенция по горите**  [**demirova@iag.bg**](mailto:demirova@iag.bg) | **Телефон: 985 11 515** |
| **1. Дефиниране на проблема:**  Недостатъчно ефективно прилагане на мерките за ограничаване на разпространението на заболяванията по дивеча, което възпрепятства постигането на заложените цели за ограничаване разпространението и постепенно ликвидиране на заболяването АЧС на територията на Р България.  *1*.*1. Кратко опишете проблема и причините за неговото възникване. Посочете аргументите, които обосновават нормативната промяна.*  При провеждането на контрол по изпълнение на мерките за ограничаване на разпространението на болестта Африканска чума по свинете (AЧС) през последните две години се установи, че мерките не се прилагат достатъчно ефективно в отделни ловни дружини/сдружения - стопанисващи дивеча на територията на Република България. Индикатор за ефективността на предложените мерки е броят на отстреляните диви свине и броят на умрелите и отстреляните диви свине, заразени с АЧС. За 2019 г., съгласно данните от проведената таксация на дивеча, се отчита пролетен запас от 97 690 диви свине за цялата страна, като плана за ползване е в размер на 81 286 бр. или 83,2 % от запаса. Отчетеното ползване за 2019 г. е 31 817 бр. или 39,1 % от плана, което се явява по-малко от предходната 2018 година. Данни от проведената таксация през 2020 г. показват, че в част от ловностопанските райони в страната се отчитат пролетни запаси с плътност на популацията между 0,5 и 2,0 бр. на 100 ха ловна площ. В резултат на недостатъчно намалената популация, се създават предпоставки за по-лесно предаване на вируса на АЧС, в следствие на което констатираните случаи на умрели и отстреляни диви свине, заразени с АЧС, от началото на 2020 г. до момента са повече от предходните две години. В резултат на частичното или непълно изпълнение на предложените мерки от лицата, които следва да ги прилагат, не могат да се постигнат заложените цели, а именно ограничаване на разпространението на заболяването и недопускане на разпространението на болестта сред дивите свине, което от своя страна би довело и до ограничаване на риска от разпространение на болестта сред домашните прасета. Констатираните проблеми при прилагането на мерките изискват включване на норми в Закона за лова и опазване на дивеча, които да ангажират стопанисващите дивеча лица в борбата за ограничаване разпространението на заболяванията по дивеча. Единствено чрез изменение и допълнение на нормативната уредба променените обществените отношения в сферата на ловното стопанство ще бъдат адекватно регулирани.  *1.2. Опишете какви са проблемите в прилагането на съществуващото законодателство или възникналите обстоятелства, които налагат приемането на ново законодателство. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).*  Установените случаи на намерени умрели и отстреляни диви свине от началото на годината, заразени с вируса на АЧС, са повече от установените случаи през предходните 2 години. За сравнение през 2018 г., по данни публикувани от Българската агенция по безопасност на храните, установените случаи са 20, през 2019 г. са 273, а от началото на 2020 г. значително надвишават предходните две години. Увеличение на броя на дивите свине, заразени с АЧС, спрямо предходните години показва, необходимостта от подобряване на действията по прилагане на мерките за ограничаване и ликвидиране на заболяването от всички лица.  Проблемът при прилагането на мерките е, че действащата нормативна уредба не съдържа механизъм, чрез който да се ангажират всички лица, стопанисващи дивеча да прилагат мерките за ограничаване разпространението на заболяванията по дивите животни. В Закона за лова и опазване на дивеча няма разпоредби, представляващи по своята същност административна принуда относно спазването на задълженията и мерките за ограничаване на епизотиите от лицата, към които са насочени. В резултат на което същите не се прилагат изцяло или се прилагат частично и не се постига целеният резултат – ограничаване на разпространението на заболяването АЧС . В резултат на посоченото не могат да се постигнат в масимална степен поставените цели за ограничаване и предотвратяване на разпространението на заболяването, както сред дивите, така и сред домашните свине.  Една от основните мерки за ограничаване на разпространението на заболяването АЧС, предвидена в Плана за контрол и предотвратяване разпространението на заболяването Африканска чума по свинете в Република България през 2020 г., приет с Решение на Министерския съвет 43 от 2020 г., е намаляване на плътността на популацията на дивата свиня до 0,3-0,5 бр. на 100 ха ловна площ. За 2019 г., съгласно данните от проведената таксация на дивеча, се отчита пролетен запас от 97 690 диви свине за цялата страна, като плана за ползване е в размер на 81 286 бр. или 83,2 % от запаса. Независимо, че груповото ловуване на дива свиня през ловен сезон 2019/2020 г. е удължавано двукратно до средата на месец февруари, а ловуването беше разрешено и в три от 7 последователни дни, вкл. събота, неделя, отчетеното ползване за 2019 г. е 31 817 бр. или 39,1 % от плана, което се явява по-малко от предходната 2018 година. Таксационните данни за 2020 г. в голям брой ловностопански райони в страната отчитат пролетни запаси с плътност на популацията между 0,5 и 2,0 бр. на 100 ха ловна площ.  За да се стимулира индивидуалния лов беше намалена цената на разрешителното за индивидуален лов на дива свиня от 30 лв. на 1 лв, съгласно заповед № РД 48-8/26.01.2018 г. на МЗХГ, както и чрез изплащане на 100 лв. за отстреляна дива свиня съгласно заповед № 48-36/07.05.2020 г. на министъра на земеделието и храните. Намалени бяха и минималните цени за ползване на дива свиня по линията на организирания ловен туризъм.  Въпреки предоставените облекчения, за 2019 г. чрез индивидуално ловуване са отстреляни 5 350 диви свине, от които едва 2 157 бр. – в ловностопански райони на ловни дружини, представляващи около 85 % от ловната площ на страната. 3 193 бр. са отстреляни индивидуално в държавни ловностопански райони.  Видно от гореизложеното, предложената мярка за намаляване на популацията на дива свиня чрез отстрел не се прилага ефективно, което възпрепятства постигането в максимална степен на поставените цели, свързани с ограничаване на разпространението на болестта АЧС сред дивите свине.  Разпространението на АЧС при дивата свиня е потенциална заплаха и за всички свинекомплекси в страната, които са 69 на брой, както и за семейните свинеферми (188) и собствениците на домашни свине, тип „заден двор“ (4786). Необходимо е прилагането на по-строги административни мерки, повсеместни и системни действия за прилагането на мерките по ограничаване на разпространението на АЧС на територията на цялата страна.  Друга мярка за борба с АЧС е извършването на претърсвания за откриване на трупове на умрели диви свине. Съшата е от съществено значение за ограничаване разпространението на болестта, тъй като тези трупове се явяват „резервоари“ на заболяването, чрез последващото им разпространение от хищници или диви свине – с оглед на хранителните им навици.  От изключителна важност за борбата със заболяването са мерките по дезинфекция след посещение на горски територии и ловни излети – на дрехи, обувки и превозни средства. Чрез правилното им изпълнение се ограничава възможността за пренасяне на вируса в личните стопанства и промишлените свинекомплекси.  Въведените мерки със заповеди на министъра на земеделието, храните и горите биха ограничили съществено риска от разпространение на заболяването ако се изпълняват стриктно. Практиката показва, че мерките не се изпълняват или се изпълняват частично.  Проблемът не може да бъде решен в рамките на съществуващото законодателство, тъй като пропуските и неспазването на наложените мерките за ограничаване разпространението на епизоотиите могат да бъдат само констатирани, но не и санкционирани, което възпрепятства постигането на поставените с мерките цели. *1.3. Посочете дали са извършени последващи оценки на нормативния акт, или анализи за изпълнението на политиката и какви са резултатите от тях?*  Няма такива. | |
| **2. Цели:**   1. Повишаване на ефективността на прилаганите мерки за ограничаване разпространението на заболяванията по дивеча, чрез включване на норми в закона, които да задължават и да стимулират стопанисващите дивеча лица да изпълняват същите, което ще доведе до намаляване на броя на заразените и умрели диви свине с минимум 70 % спрямо предходните периоди. 2. Разширяване на мерките за ограничаване и ликвидиране на заболяването, които може да налага министърът на земеделието, храните и горите при наличие на усложнена епизоотична обстановка. 3. Създаване на механизъм за налагане на административна принуда за изпълнение на мерките за ограничаване разпространението на епизоотии по дивеча, който ще ангажира всички лица, стопанисващи дивеча в борбата с различните заболявания и ще гарантира изпълнението им, както й изпълнението на задълженията, произтичащи от договорите за стопанисване и ползване на дивеча.   4.Създаване на условия за налагане на административни наказания за неизпълнение на разпоредби на закона, за които до настоящия момент не е имало предвидени административнонаказателни разпоредби, което ше стимулира изпълнението им и ще намали с до 70% констатирани нарушения при изпълнение на мерките.  *Посочете целите, които си поставя нормативната промяна, по конкретен и измерим начин и график, ако е приложимо, за тяхното постигане. Съответстват ли целите на действащата стратегическа рамка?* | |
| **3. Идентифициране на заинтересованите страни:**   * Министерство на земеделието, храните и горите; * Министерство на околната среда и водите; * Министерство на вътрешните работи; * Министерство на отбраната; * Изпълнителна агенция по горите и нейните териториални структури (16); * Държавните предприятия по чл. 163 от Закона за горите (6) и техните териториални поделения (190); * Националните паркове (3); * Учебно-опитните горски стопанства (2); * ловци (166 301), ловни дружини (2805), ловни сдружения (175), НЛРС-СЛРБ (с   членуващи 138 879 ловци), БЛРС (с членуващи 4490 ловци);   * собствениците на индустриални свинекомплекси (69); * семейни свинеферми (188); * собственици на домашни прасета „тип заден двор“ (4786).   *Посочете всички потенциални засегнати и заинтересовани страни, върху които предложението ще окаже пряко или косвено въздействие (бизнес в дадена област/всички предприемачи, неправителствени организации, граждани/техни представители, държавни органи, др.).* | |
| **4. Варианти на действие:**  **Вариант 0: „Без действие”**  Действащият Закон за лова и опазване на дивеча дава възможност на министъра на земеделието, храните и горите при усложнена епизоотична обстановка и след съгласуване с министъра на околната среда и водите да издава заповеди, с които въвежда конкретно определени със закона мерки за ограничаване и ликвидиране на болестите по животните. В този закон няма разпоредби, представляващи по своята същност административна принуда относно спазването на задълженията и мерките за ограничаване на епизотиите от лицата, към които са насочени и съответно няма предвидени санкции.  Липсата на основание за налагане на административна принуда при неизпълнение на задължения и мерки, свързани с ограничаване разпространението на заболяванията при дивеча, в частност Африканска чума по свинете, ще се отрази негативно на изпълнението на заложените мерки в приетия с Решение № 43 от 24.01.2020 г. на Министерски съвет „План за контрол и предотвратяване разпространението на заболяването Африканска чума по свинете в Република България през 2020 г.“. Ще продължат да не се изпълняват изцяло или частично въведените със заповед на министъра на земеделието, храните и горите мерки, в резултат на което ще се увеличи риска от разпространение на заболяването както сред дивите свине, така и сред домашните свине.  При избор на този вариант, ако не бъдат приети промени, предвид естеството на заболяването АЧС, което се характеризира с голяма динамика, във висока степен обусловена от непредвидимостта в посоките и скоростта на разпространение на вируса, следва да се отбележи, че очакваните ефекти за заинтересованите страни са следните:  Държавните институции, изброени като заинтересовани страни, при прилагането на държавната политика, свързана със заболяването АЧС към настоящия момент се сблъскват с редица затруднения, във връзка с които са залегнали промените в ЗЛОД. Ветеринарномедицинският надзор и борбата с болестите по дивеча в национален мащаб се осъществяват от Българската агенция по безопасност на храните и Изпълнителната агенция по горите. В тази връзка, мерките за борба с АЧС се налагат основно чрез заповеди на министъра на земемделието, храните и горите, подпомаган от останалите държавни институции. При положение, че тези мерки не бъдат подкрепени със законови разпоредби, прилагането им и цялостната политика за борба със заболяването и ограничаването му няма да е достатъчно ефективно.  До голяма степен залегналите промени касаят българските ловци, които следва да спазват мерките за борба с АЧС. В противен случай наличието на диви свине в ловностопанските райони за дълъг период от време би могло да бъде компроментирано от вируса на АЧС, което е в разрез със задълженията на стопанисващите дивеча, а именно спазване на разпоредбите на чл. 3, ал. 1 от ЗЛОД, съгласно които опазването на дивеча като национално богатство цели съхраняване на генофонда и видовото разнообразие, увеличаване и устойчиво развитие на дивечовите запаси, обогатяване на фауната и запазване на екологичното равновесие в природната среда.  При вариант „Без действие“ се увеличава рискът от разпространение на болестта АЧС сред дивите свине на по-голяма площ и съответно увеличаване на броя на заразените животни, което ще рефлектира върху стопанисващите дивеча. Разпространението на заболяването и увеличаването на броя на заболелите и починалите от болестта диви свине от своя страна ще увеличи риска от разпространението на заболяването сред домашните свине, като собствениците на индустриални свинекомплекси, семейни свинеферми и собственици на домашни прасета могат да претърпят сериозни икономически загуби.  Предвид гореизложеното, не се препоръчва вариант „Без действие“.  **Вариант 1: „Приемане на Закон за изменение и допълнение на Закона за лова и опазване на дивеча“**  С цел стимулиране на лицата стопанисващи дивечовъдните участъци да прилагат мерките за ограничаване на заболяването АЧС, с разпоредбата на чл. 36л, ал. 7 се създава възможност при изпълнение на договорните задължения, съответното държавно предприятие по чл. 163 от Закона за горите да може да намали гаранцията за изпълнение на договора, до размера на една годишна вноска за стопанисване на дивеча. Направеното предложение е във връзка с разпространението на заболяването АЧС и щетите, които понася ловното стопанство и организирания ловен туризъм. Чрез намаляване на размера на гаранцията за изпълнение на сключения договор на лицата изпълнили поетите ангажименти по сключенит договори, се цели освобождаване на ресурс за изпълнение на предвидените ловностопански дейности, закупуване и разселване на едър дивеч, който да бъде алтернатива на дивата свиня, в освободените от нея райони  Създаването на механизъм за налагане на административна принуда за изпълнение на мерките за ограничаване разпространението на епизоотии по дивеча ще ангажира всички лица, стопанисващи дивеча в борбата с различните заболявания и ще гарантира изпълнението им, както й изпълнението на задълженията, произтичащи от договорите за стопанисване и ползване на дивеча. Във връзка с посоченото е предложено допълнение на рзпоредбата на чл. 37, ал. 1 от ЗЛОД, чрез което да се въведе задължение за лицата, стопанисващи дивеча, да спазват определените със заповед на министъра на земеделието, храните и горите мерки по чл. 54, ал. 5 от ЗЛОД.  С предложеното допълнение на чл. 46 на ЗЛОД, се дава възможност при усложнена епизоотична обстановка, пораждаща необходимост от намаляване на популацията на дива свиня, да не се прилага изискването на чл. 55, ал. 2 от ППЗЛОД за планиране на ловните излети / 3 ловни излета за една планирана за отстрел дива свиня/, а отстрелът да се извършва до регулиране на числеността до степен, недопускаща или ограничаваща разпространението на заболяването. По този начин би се подобрило изпълнението на мерките за биосигурност, което ще намали риска на разпространение на заболяването АЧС между дивите и питомните свине и ще бъдат намалени икономическите щети като цяло за страната.  Предлага се изменение и допълнение на разпоредбата на чл. 54, ал. 5, чрез което да се създаде възможност министърът на земеделието, храните и горите при усложнена епизоотична обстановка да разпореди прилагането на следните мерки:   * прилагане на санитарен отстрел на дивеч, включително и на индивиди, при които не се забелязват белези на заболяването; * санитарен отстрел на дива свиня да се извършва и от длъжностни лица, които са определени с допълнителна разпоредба, и включват служители на МЗХГ, МВР и МО и техните структури; * прилагане на мерки, чрез които да се ограничи и/или ликвидира установена болест по дивеча, включително и правила за биосигурност по време на лов; * определяне на стимули за лицата, стопанисващи дивеча, които са изпълнили разпоредбите на заповедите на министъра на земеделието, храните и горите.   Предлагат се административнонаказателни разпоредби за нарушение или неизпълнение на въведени мерки по чл. 54, ал. 5 от ЗЛОД. Санкциите за неизпълнение или възпрепятстване на изпълнението на мерките за борба с АЧС са определени в размери, аналогични на по-голямата част от глобите, определени в административнонаказателните разпоредби в ЗЛОД. При първоначално извършено нарушение налаганата имуществена санкция ще бъде съобразена с тежестта на извършеното деяние, като при последващо нарушение размера ѝ ще бъде увеличаван.  Във връзка с Решение № 1944 от 2019 г. на ВАС и изложените в него мотиви за отмяна на чл. 30, ал. 1 от ППЗЛОД, се предлага създаването на чл. 95в, който дава възможност директорите на ДГС/ДЛС да забраняват ползването на дивеча /принудителна административна мярка/ при неспазване на договорните задължения или констатирани инциденти по време на ловни излети. В разпоредбата е разписан и механизмът за налагане на ПАМ и редът за нейното обжалване.  Относно готовността на заинтересованите страни за реализирането на конкретните предложения за промени в закона е необходимо да се посочи примерът относно изграждането на съоръженията ями за странични животински продукти във всички ловностопански райони в страната. Във връзка с дадени указания от Изпълнителна агенция по горите (ИАГ), относно необходимите мерки, които трябва да се предприемат от страна на ловците по време на лов на дива свиня, утвърдени със Заповед № 704/25.07.2018 г. на изпълнителния директор на ИАГ, през м. юли 2018 г. са организирани срещи от страна на всички регионални дирекции по горите (РДГ) с председателите на ловните дружини, като указанията са сведени до знанието им. В тези указания е описана необходимостта от изграждането на ями за отпадни животински продукти в ловностопанските райони на ловните дружини. Срокът за изграждането им е 25.09.2018 г. и е определен в писмо от ИАГ до всички РДГ с изх. № ИАГ-17018/03.09.2018., с което са изпратени и указания от Българска агенция по безопасност на храните (БАБХ) относно техническите характеристики на ямите за странични животински продукти. Впоследствие тези съоръжения бяха изградени във всички ловностопански райони, в които се провежда лов на дива свиня, като финансирането и изграждането бе извършено от стопанисващите дивеча.  В т. 2 от Решение № 43/24.01.2020 г. на МС за одобряване на План за контрол и предотвратяване разпространението на заболяването Африканска чума по свинете в Република България през 2020 г. е посочено, че финансирането на отделните дейности от плана се извършва в рамките на утвърдените средства по бюджета на съответната институция, отговорна за изпълнението му.  При Вариант 1: „Приемане на Закон за изменение и допълнение на Закона за лова и опазване на дивеча“ ще се стимулират лицата, стопанисващи дивеча, да прилагат мерките за ограничаване на заболяването АЧС сред дивите свине, както чрез финансови облекчения, така и посредством налагането на санкции при неизпълнението им. С посоченото ще се повиши ефективността на прилаганите мерки и ще се намали риска от разпространение на заболяването АЧС, което от своя страна ще доведе до намаляване на броя на заразените и умрели от болестта диви свине. Ограничаването на заболяването сред дивите свине ще намали риска от разпространение на заболяването сред домашните свине и евентуалните икономически загуби от свинекомплексите и другите собственици на домашни свине.  Предвид гореизложеното се препоръчва Вариант 1: „Приемане на Закон за изменение и допълнение на Закона за лова и опазване на дивеча“  *Идентифицирайте основните регулаторни и нерегулаторни възможни варианти на действие от страна на държавата, включително варианта „без действие“.* | |
| **5. Негативни въздействия:**  **Вариант 0: „Без действие”:**  Мерките за ограничаване на заболяванията няма да се прилагат ефективно и няма да се ограничи разпространението на заболяването сред дивите и домашните свине.  По отношение на МЗХГ, МОСВ, МВР, МО и ИАГ: Прилагането на мерките за ограничаване на заболяването няма да бъде достатъчно ефективно, което ще възпрепятства посочените институции да постигнат поставените с мерките цели и резултати – ограничаване на заболяването и недопускане на разпространението му.  По отношение на собствениците на индустриални свинекомплекси, семейните свинеферми и собствениците на домашни прасета „тип заден двор“: Неефективното прилагане на мерките за ограничаване на заболяването ще продължи да създава риск от разпространение на болестта, което ще доведе до икономически загуби за лицата, които ги стопанисват, респ. собствениците им. Увеличава се рискът от разпространение на болестта сред домашните свине и съответно риска от икономически загуби за техните стопани.  При този вариант не би имало адекватни действия от страна на стопанисващите дивеча и ще се увеличи рискът от разпространение на АЧС, включително в промишлените свинекомплекси, което може да доведе до изплащането на обезщетения от държавния бюджет към собствениците им.  **Вариант 1: „Приемане на Закон за изменение и допълнение на Закона за лова и опазване на дивеча:**  По отношение на МЗХГ, МО, МВР, МОСВ и ИАГ**:** Няма да доведе до негативни въздействия.  По отношение на лицата, стопанисващи дивеча, ловците, ловните сдружения, НЛРС- СЛРБ и БЛРС и други лица: При извършване на нарушение на този закон е възможно налагането на финансови санкции.  При този вариант също така е възможно налагането на забрана за ползването на дивеча за срок до една година в ловностопански райони, в които не се изпълняват договорните задължения между горските/ловните стопанства и ловните сдружения.  По отношение на собствениците на индустриални свинекомплекси, семейните свинеферми и собствениците на домашни прасета „тип заден двор“: Няма да доведе до негативни въздействия.  *Опишете качествено (при възможност – и количествено) всички значителни потенциални икономически, социални, екологични и други негативни въздействия за всеки един от вариантите, в т.ч. разходи (негативни въздействия) за идентифицираните заинтересовани страни в резултат на предприемане на действията. Пояснете кои разходи (негативни въздействия) се очаква да бъдат второстепенни и кои да са значителни.* | |
| **6. Положителни въздействия:**  **Вариант 0: „Без действие”:** Няма положително въздействие за заинтересованите страни.  **Вариант 1: „Приемане на Закон за изменение и допълнение на Закона за лова и опазване на дивеча:**  По отношение на МЗХГ, МОСВ, МВР, МО и ИАГ: Ще се повиши ефективността на прилаганите мерки за ограничаване на заболяването по дивеча, което ще гарантира ограничаване на разпространението му и постигане на поставените цели.  По отношение на стопанисвашите дивеча лица: Приемането на закона ще има положително въздействие, тъй като ще ограничи риска от заболяване и съответно няма да има икономически загуби за лицата, стопанисващи дивите свине.  По отношение на собствениците на индустриални свинекомплекси, семейните свинеферми и собствениците на домашни прасета „тип заден двор“: Приемането на този закон ще доведе до по-ефективно прилагане на мерките срещу заболяването АЧС, като по този начин ще се намали риска за разпространение на заболяването сред домашните свине и съответно риска от икономически загуби за лицата, които ги отглеждат.  *Опишете качествено (при възможност – и количествено) всички значителни потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.* | |
| **7. Потенциални рискове:**  няма идентифицирани.  *Посочете възможните рискове от приемането на нормативната промяна, включително възникване на съдебни спорове.* | |
| **8.1. Административната тежест за физическите и юридическите лица:**  ☐ Ще се повиши  ☐ Ще се намали  ⮽ Няма ефект  За физическите и юридически лица няма да се увеличи дминистративната тежест. Изискването за спазването на мерките съшествува и в момента, но предвид липсата на административнонаказателни разпоредби в ЗЛОД не се изпълняват от всички.  **8.2. Създават ли се нови регулаторни режими? Засягат ли се съществуващи режими и услуги?**  Не | |
| **9. Създават ли се нови регистри?**  Не | |
| **10. Как въздейства актът върху микро-, малките и средните предприятия (МСП)?**  ☐ Актът засяга пряко МСП  ☐ Актът не засяга МСП  ⮽ Няма ефект.  Актът не засяга пряко МСП. Предложените изменение и допълнения в ЗЛОД не изискват и не създават задължение за извършване на определени действия или въздържане от такива за МСП. Приемането на ЗИД на ЗЛОД би намалил риска от разпространение на заболяването сред домашните свине, съответно евентуални икономически загуби за свинекомплексите и семейните ферми | |
| **11. Проектът на нормативен акт изисква ли цялостна оценка на въздействието?**  ☐ Да  ⮽ Не | |
| **12. Обществени консултации:**  В съответствие с чл. 26 от Закона за нормативните актове се предвижда провеждането на обществени консултации чрез публикуване на проекта на закон с мотивите, частичната оценка на въздействие становището на администрацията на Министерския съвет на Портала за обществени консултации и на интернет страницата на Министерството на земеделието, храните и горите за срок от 30 дни.  *Обобщете най-важните въпроси за консултации в случай на извършване на цялостна оценка на въздействието или за обществените консултации по чл. 26 от Закона за нормативните актове. Посочете индикативен график за тяхното провеждане и видовете консултационни процедури.* | |
| **13. Приемането на нормативния акт произтича ли от правото на Европейския съюз?**  ☐ Да  ⮽ Не  ………………………………………………………………………………………………….  ………………………………………………………………………………………………….  *Моля посочете изискванията на правото на Европейския съюз, включително информацията по т. 8.1 и 8.2, дали е извършена оценка на въздействието на ниво Европейски съюз, и я приложете (или посочете връзка към източник).* | |
| **14. Име, длъжност, дата и подпис на директора на дирекцията, отговорна за изработването на нормативния акт:**  **Име и длъжност: д-р Илиан Точев – директор на дирекция „Правно-административни дейности“**  **Дата: 04.09.2020 г.**  **Подпис:** | |